James Small, rugbyheld, sterf | Netwerk24
James Small, rugbyheld, sterf
Deur Marlene Jordaan 11 Julie 2019 09:36
James Small, die bekende, en soms berugte Springbok-vleuel wat die reuse All Black Jonah Lomu op sy neus laat kyk het, is gister op 50 aan 'n hartaanval dood.
Luidens 'n verklaring deur SA Rugby is Small Dinsdagaand in die hospitaal opgeneem en is Woensdagmiddag oorlede.
SA Rugby se president, Mark Alexander, het sy medelye met Small se gesin en vriende uitgespreek en gesê James sal altyd 'n spesiale plek in die harte van rugbyliefhebbers en Suid-Afrikaners hê, veral na die Springbokke se oorwinning oor die All Blacks in die Wêreldbeker-eindstryd van 1995.
Dit was juis in dié toernooi waar Small sy reputasie as 'n onverskrokke speler versterk het toe hy Lomu, die groot NZ-speler, op sy neus laat kyk het en hom weerhou het daarvan om 'n drie in dié wedstryd te druk. Lomu is in 2015 oorlede aan 'n nierkwaal.
Die sogenaamde 'stout seun' van rugby in SA, het sy toetsdebuut in 1992 vir die Bokke gemaak, en het ook vir die Stormers, Sharks en Leeus gespeel. Hy het sy land in 47 toetse verteenwoordig en het in 1997 uitgetree.
Small is die derde lid van die 1995-Springbokspan wat dood is. Losvoorspeler Ruben Kruyger is in 2010 aan brenkanker dood en Skrumskakel Joost van der EWesthuizen is aan motorneuronsiekte dood in 2017.
Small het altesaam 20 drieë vir die Bokke gedruk. HY het verskeie rekords in sy loopbaan gehou: Hy het in die eerste toets vir die Bokke gespeel nadat Suid-Afrika teruggetree het in die wêreldarena, as wenner van die Wêreldbeker en hy was ook die eerste Bok wat in 'n toetswedstryd van die veld af gestuur is.
Small was 'n geliefde mens van die veld af, en geweldig baie staaltjies oor hom is die afgelope dag deur vriende en eertydse spanmaats op sosiale media en in nuusberigte gedeel.